CELEX: 32020D2127
Language: el
Date: 2020-12-16 00:00:00
Title: Εκτελεστική απόφαση (ΕΕ) 2020/2127 της Επιτροπής της 16ης Δεκεμβρίου 2020 για την τροποποίηση της εκτελεστικής απόφασης (ΕΕ) 2019/541 της Επιτροπής σχετικά με την ισοδυναμία του νομοθετικού και εποπτικού πλαισίου που εφαρμόζεται στα εγκεκριμένα χρηματιστήρια και στους αναγνωρισμένους διαχειριστές αγοράς στη Σινγκαπούρη σύμφωνα με τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

17.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 426/65
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2127 ΤΗΣ ΕΠΙΤΡΟΠΗΣ
         της 16ης Δεκεμβρίου 2020
         για την τροποποίηση της εκτελεστικής απόφασης (ΕΕ) 2019/541 της Επιτροπής σχετικά με την ισοδυναμία του νομοθετικού και εποπτικού πλαισίου που εφαρμόζεται στα εγκεκριμένα χρηματιστήρια και στους αναγνωρισμένους διαχειριστές αγοράς στη Σινγκαπούρη σύμφωνα με τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 28 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το άρθρο 28 παράγραφος 1 του κανονισμού (ΕΕ) αριθ. 600/2014 προσδιορίζει τους τόπους διαπραγμάτευσης στους οποίους οι χρηματοοικονομικοί αντισυμβαλλόμενοι, όπως ορίζονται στο άρθρο 2 σημείο 8) του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2), και οι μη χρηματοοικονομικοί αντισυμβαλλόμενοι που πληρούν τις προϋποθέσεις του άρθρου 10 παράγραφος 1 στοιχείο β) του κανονισμού (ΕΕ) αριθ. 648/2012, μπορούν να καταρτίζουν συναλλαγές σε παράγωγα που ανήκουν σε κατηγορία παραγώγων, η οποία έχει χαρακτηριστεί ως υποκείμενη στην υποχρέωση διαπραγμάτευσης. Οι τόποι διαπραγμάτευσης στους οποίους μπορούν να καταρτίζονται τέτοιου είδους συναλλαγές περιορίζονται στις ρυθμιζόμενες αγορές, τους πολυμερείς μηχανισμούς διαπραγμάτευσης (ΠΜΔ), τους μηχανισμούς οργανωμένης διαπραγμάτευσης (ΜΟΔ) και τους τόπους διαπραγμάτευσης τρίτων χωρών που έχουν αναγνωριστεί από την Επιτροπή ως υποκείμενοι σε ισοδύναμες νομικές απαιτήσεις και σε αποτελεσματική εποπτεία στην εν λόγω τρίτη χώρα. Η σχετική τρίτη χώρα υποχρεούται επίσης να προβλέπει αποτελεσματικό ισοδύναμο σύστημα για την αναγνώριση των τόπων διαπραγμάτευσης που έχουν λάβει άδεια λειτουργίας δυνάμει της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (3).
                  
               
                     (2)
                  
                  
                     Σύμφωνα με το άρθρο 28 παράγραφος 4 του κανονισμού (ΕΕ) αριθ. 600/2014, με την εκτελεστική απόφαση (ΕΕ) 2019/541 (4) η Επιτροπή προσδιόρισε ότι το νομοθετικό και εποπτικό πλαίσιο που εφαρμόζεται στα εγκεκριμένα χρηματιστήρια (approved exchanges — AE) και τους αναγνωρισμένους διαχειριστές αγοράς (recognised market operators — RMO) με έδρα τη Σινγκαπούρη, που έχουν αδειοδοτηθεί από την Νομισματική Αρχή της Σινγκαπούρης (Monetary Authority of Singapore — MAS), διασφαλίζει ότι συμμορφώνονται με νομικά δεσμευτικές απαιτήσεις που είναι ισοδύναμες με τις απαιτήσεις για τους τόπους διαπραγμάτευσης της Ένωσης, οι οποίες ορίζονται στην οδηγία 2014/65/ΕΕ, στον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (5) και στον κανονισμό (ΕΕ) αριθ. 600/2014, και οι οποίες υπόκεινται σε αποτελεσματική εποπτεία και επιβολή της εφαρμογής στη Σινγκαπούρη.
                  
               
                     (3)
                  
                  
                     Ο κατάλογος των AE και RMO που παρατίθεται στο παράρτημα της εκτελεστικής απόφασης (ΕΕ) 2019/541 μπορεί να επικαιροποιείται με σκοπό την επέκταση, κατά περίπτωση, του πεδίου εφαρμογής της απόφασης ισοδυναμίας που ορίζεται στο άρθρο 28 παράγραφος 4 του κανονισμού (ΕΕ) αριθ. 600/2014 ώστε να συμπεριλαμβάνει πρόσθετα AE και RMO στη Σινγκαπούρη ή τη διαγραφή AE και RMO από τον κατάλογο. Η Επιτροπή μπορεί να διενεργεί ειδική επανεξέταση ανά πάσα στιγμή, σε περίπτωση που, λόγω των σχετικών εξελίξεων, καταστεί αναγκαίο να αξιολογήσει εκ νέου τον προσδιορισμό που γίνεται με την εν λόγω απόφαση. Με βάση τα πορίσματα που προκύπτουν από τακτική ή ειδική επανεξέταση, η Επιτροπή μπορεί να αποφασίσει να τροποποιήσει ή να καταργήσει ανά πάσα στιγμή την εν λόγω απόφαση, ιδίως σε περίπτωση που οι εξελίξεις επηρεάζουν τις προϋποθέσεις βάσει των οποίων εκδόθηκε.
                  
               
                     (4)
                  
                  
                     Μετά την έκδοση της εκτελεστικής απόφασης (ΕΕ) 2019/541, ορισμένοι πρόσθετοι RMO με έδρα τη Σινγκαπούρη έλαβαν άδεια από τη MAS να διαπραγματεύονται παράγωγα που ανήκουν σε κατηγορία παραγώγων η οποία έχει χαρακτηριστεί ως υποκείμενη στην υποχρέωση διαπραγμάτευσης. Με βάση τις πληροφορίες που ελήφθησαν από τη MAS, οι εν λόγω πρόσθετοι RMO συμμορφώνονται με τις νομικά δεσμευτικές απαιτήσεις που προσδιορίζονται στην εκτελεστική απόφαση (ΕΕ) 2019/541 ως ισοδύναμες με τις απαιτήσεις για τους τόπους διαπραγμάτευσης της Ένωσης οι οποίες ορίζονται στην οδηγία 2014/65/ΕΕ. Ως εκ τούτου, η Επιτροπή κρίνει σκόπιμο να επικαιροποιήσει τον κατάλογο των AE και RMO που παρατίθεται στην εκτελεστική απόφαση (ΕΕ) 2019/541, η οποία θα πρέπει να τροποποιηθεί για να συμπεριλαμβάνει πρόσθετους RMO με έδρα τη Σινγκαπούρη που έχουν αδειοδοτηθεί από τη MAS.
                  
               
                     (5)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα της εκτελεστικής απόφασης (ΕΕ) 2019/541 αντικαθίσταται από το κείμενο του παραρτήματος της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 16 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 84.
         
            (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
         
            (3)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
         
            (4)  Εκτελεστική απόφαση (ΕΕ) 2019/541 της Επιτροπής, της 1ης Απριλίου 2019, σχετικά με την ισοδυναμία του νομοθετικού και εποπτικού πλαισίου που εφαρμόζεται στα εγκεκριμένα χρηματιστήρια και στους αναγνωρισμένους διαχειριστές αγοράς στη Σινγκαπούρη σύμφωνα με τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (ΕΕ L 93 της 2.4.2019, σ. 18).
         
            (5)  Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).
      
      
         
            ΠΑΡΑΡΤΗΜΑ
            
               Εγκεκριμένα χρηματιστήρια που έχουν λάβει άδεια λειτουργίας από τη Νομισματική Αρχή της Σινγκαπούρης και θεωρούνται ισοδύναμα με τόπους διαπραγμάτευσης όπως ορίζονται στην οδηγία
               2014/65
               /ΕΕ:
            
            
                        1)
                     
                     
                        Asia Pacific Exchange Pte Ltd·
                     
                  
                        2)
                     
                     
                        ICE Futures Singapore Pte Ltd·
                     
                  
                        3)
                     
                     
                        Singapore Exchange Derivatives Trading Limited.
                     
                  
               Αναγνωρισμένοι διαχειριστές αγοράς που έχουν λάβει άδεια λειτουργίας από τη Νομισματική Αρχή της Σινγκαπούρης και θεωρούνται ισοδύναμοι με τόπους διαπραγμάτευσης όπως ορίζονται στην οδηγία 2014/65/ΕΕ:
            
            
                        1)
                     
                     
                        Cleartrade Exchange Pte Ltd·
                     
                  
                        2)
                     
                     
                        Tradition Singapore (Pte) Ltd·
                     
                  
                        3)
                     
                     
                        BGC Partners (Singapore) Ltd·
                     
                  
                        4)
                     
                     
                        GFI Group Pte Ltd·
                     
                  
                        5)
                     
                     
                        ICAP AP (Singapore) Pte Ltd·
                     
                  
                        6)
                     
                     
                        Tullet Prebon (Singapore) Ltd·
                     
                  
                        7)
                     
                     
                        Nittan Capital Singapore Pte Ltd·
                     
                  
                        8)
                     
                     
                        Bloomberg Tradebook Singapore Pte. Ltd.